ועדת העבודה, הרווחה והבריאות, כנסת 23, פרוטוקול מספר 75, 2020-10-19 11:30

חיים כץ: שלום לכולם, היום יום שני, א' בחשון התשפ"א 19 באוקטובר 2020, נדון בהצעת חוק הביטוח הלאומי (הוראת שעה) (מענק חד-פעמי חלף הגדלת קצבאות הנכות לשנת 2020), התשפ"א-2020.

חיים כץ: אני מצטער, באמת אני מצטער שהיינו צריכים לעשות חלף לחוק שחוקקנו על מנת להעלות את קצבאות הנכים.

חיים כץ: אם מסיבות תקציב, אין תקציב ולא יכלו להעביר את הכסף.

חיים כץ: אדוני המנכ"ל, לא מספיק שאתה מאחר?

משה אבוטבול: חיים, אתה קרבי היום.

חיים כץ: ממש לא.

קטי קטרין שטרית: תגיד לו שזה כל הזמן, זה לא רק היום.

חיים כץ: כך אני כל הזמן.

חיים כץ: צריך להיות סדר בדיון.

חיים כץ: זו לא שכונה, זו הכנסת.

חיים כץ: הצעת החלף הזו באה במקום התשלום הקבוע כפי שקבע החוק ובמקום ההגדלה הקבועה בקצבאות הנכים שהוא מורה עליה.

חיים כץ: אני מקווה שאחרי החלף הזה החוק יבוצע וקצבת הנכים תעלה במטרה להגיע לאן שאנחנו רוצים שהיא תגיע – לפחות לשכר המינימום במשק.

חיים כץ: כולי תקווה שזה מה שיקרה.

חיים כץ: אדוני, מנכ"ל הביטוח הלאומי, אנא הסבר את העניין.

מאיר שפיגלר: כבוד היושב-ראש, ההסכם כאן הוא חד-פעמי, הוא אינו נמצא בבסיס התקציב מכיוון שאין תקציב למדינה.

מאיר שפיגלר: לטובת ההסכם שריינו 940 מיליון שקלים.

מאיר שפיגלר: הפרטים שלו גובשו ביחד - - -

חיים כץ: הפעימה הייתה צריכה להיות כמה?

מאיר שפיגלר: הייתה צריכה להיות, לדעתנו, ב-1 בינואר 2020.

חיים כץ: כמה כסף?

קריאה: מיליארד וחמישים.

מאיר שפיגלר: היה אמור להיות מחולק מיתרת שני המיליארד – מאה מיליון שקלים.

מאיר שפיגלר: למרות שאגף התקציבים טוען שנותרו רק כמיליארד ושבע מאות מיליון שקלים.

מאיר שפיגלר: זה היה אמור להיות מחולק לחצי חצי.

מאיר שפיגלר: אנחנו טוענים למרות מה שכתוב - - -

אוסאמה סעדי: אז במקום מיליארד וחמישים מחלקים עכשיו 940 מיליון?

מאיר שפיגלר: 940 מיליון שקלים כרגע.

מאיר שפיגלר: זה נעשה בעצה אחת ובתיאום עם משרד העבודה והרווחה, הביטוח הלאומי ונציגי ארגוני הנכים.

מאיר שפיגלר: אין כאן מצב שקיבלנו את כל מה שרצינו וחשבנו שנכון וראוי לתת, אבל בנסיבות העניין זה המתווה הטוב ביותר שעומד על הפרק.

מאיר שפיגלר: יש תוספת לקצבת הנכים בין 114 שקלים ל-190 שקלים, תלוי ברמת הנכות של הזכאים.

מאיר שפיגלר: יש תוספות למי שזקוק - - -

אוסאמה סעדי: לחודש?

מאיר שפיגלר: לחודש.

מאיר שפיגלר: כרגע זה אמור להיות - - -

אוסאמה סעדי: וזה ישולם מענק - - -

מאיר שפיגלר: אני מסביר, זה אמור להיות על כל שנת 2020, כאשר תהיינה שתי פעימות.

מאיר שפיגלר: פעם אחת עבור עשרה חודשים במצטבר ופעם אחת עבור חודשיים.

מאיר שפיגלר: אנחנו עושים את הכול כדי לבדוק את האפשרות לשלם את פעימת עשרת החודשים ב-28 בחודש זה ואת היתר, כנראה, בחודש הבא.

עלי בינג: לא בחודש הבא, בדצמבר.

מאיר שפיגלר: בדצמבר, סליחה.

מאיר שפיגלר: בדצמבר לגבי נובמבר ודצמבר גם יחד.

מאיר שפיגלר: יש כאן את כל המרכיבים והם מפורטים בפניכם.

מאיר שפיגלר: יש סקטורים שקיבלו תוספת משמעותית מאוד, בעיקר אלו הזקוקים לעזרי נשימה.

מאיר שפיגלר: סכום יחסית משמעותי שיסייע בידם ביום-יום.

מאיר שפיגלר: לגבי ההחלטה כרגע, להבדיל ממה שהיה בפעימה הראשונה והשנייה שאוחדו ביחד, התוספת היא אחידה גם לאלה שנמצאים במסגרת שנות העבודה וגם לאלו שנמצאים מעבר למסגרת זו, האזרחים הנכים הוותיקים.

מאיר שפיגלר: אם מישהו רוצה עוד פרטים נוספים - - -

חיים כץ: לא, אתה אמרת מה יש כאן.

חיים כץ: אני רוצה לדעת מה אין כאן.

אוסאמה סעדי: - - -

חיים כץ: אוסאמה, אני לא זוכר שביקשתי ממך לעזור לי.

חיים כץ: מה אין כאן, מי מציבור הנכים נפגע, זה מה שאני רוצה לדעת.

מאיר שפיגלר: כבוד היושב-ראש, אקדים ואומר שהנושא הזה כנראה יקבל מענה במסגרת תקציב לשנת 2021, כאשר יהיה כזה.

חיים כץ: אתה לא עונה למה ששאלתי.

אוסאמה סעדי: מי הקבוצה הזו, תגיד.

חיים כץ: אוסאמה, בסוף אני אגיד שאתה אמרת לי להגיד את זה, אז תירגע.

מאיר שפיגלר: אני מסביר: הסקטור שחשבנו לנכון שצריך גם כן לסייע בידו זה לגבי אלה שיש להם 40% נכות בגין כשלים קוגניטיביים, אותם אזרחים שנמצאים בהגדרת מש"ה, אתה יודע את זה, מדובר במגבלות שכליות התפתחותיות.

מאיר שפיגלר: אנחנו מקווים שזה יהיה בשנת 2021.

מאיר שפיגלר: כרגע אי-אפשר היה לתת להם את התוספת שחשבנו שראוי לתת להם אותה.

חיים כץ: אדוני, עד כמה שאני מבין מהפניות, 90% מהילדים אין להם מענה במתווה שהצגת.

חיים כץ: 90% מהילדים הנכים אין להם מענה.

מאיר שפיגלר: אין תוספת כאן.

חיים כץ: אז אין?

מאיר שפיגלר: אין.

אוסאמה סעדי: למה אין?

חיים כץ: אין מענה ל-90% מהילדים הנכים.

חיים כץ: למי עוד אין מענה.

מאיר שפיגלר: לכל הסקטורים רצינו עוד דרגת נכות אבל עוד פעם, הדבר לא עלה בידנו בגלל מגבלות התקציב שעל הפרק.

מאיר שפיגלר: אני עדיין אומר, אנחנו נמצאים בדין ודברים עם משרד האוצר, אני מאמין שיהיה לאותם סקטורים שאינם מופיעים כאן כמי שמקבלים תוספת במסגרת הסכום שננקב למעלה, שהם יקבלו תוספת ב-20201.

חיים כץ: כמה ילדים נכים יש?

מאיר שפיגלר: כ-74,000 ילדים נכים.

חיים כץ: לכמה ילדים נכים אתם נותנים מענה?

מאיר שפיגלר: כ-10,000.

חיים כץ: זאת אומרת ש-64,000 ילדים נכים לא מקבלים מענה.

קטי קטרין שטרית: שפיגלר, מדובר ב-490 שקלים?

מאיר שפיגלר: לא.

מאיר שפיגלר: זו תוספת מקסימלית של 190 שקלים - - -

קריאה: זה לא מדויק.

חיים כץ: רגע, 10,000 ילדים מקבלים מענה?

אייל כהן: שפיגלר, למה השר"מ לא מוזכר?

עלי בינג: שר"מ מקבל כמו שסיכמנו, אייל.

חיים כץ: מי אדוני?

אייל כהן: אני איש קטן ופשוט?

חיים כץ: איך קוראים לך?

אייל כהן: אייל כהן.

חיים כץ: אני לא זוכר שקיבלת רשות דיבור.

אייל כהן: פשוט לא נגעו בנושא אז שאלתי מה קורה עם זה.

חיים כץ: איזה נושא?

אייל כהן: של השר"מ

חיים כץ: זה גם לא מקבל?

אייל כהן: הוא אומר שכן, אז אין בעיה.

אייל כהן: פשוט לא הזכירו את זה.

חיים כץ: מאה אחוז.

חיים כץ: אני שאלתי מה לא מקבל, מה מקבל – עזוב אותי.

חיים כץ: מעניין אותי מי לא מקבל.

אייל כהן: סליחה.

חיים כץ: זהו, זה רק הילדים?

משה אבוטבול: אני מבין ש-50% מהילדים לא מקבלים.

חיים כץ: 90% מהילדים לא מקבלים.

משה אבוטבול: התכוונתי לאחוזי נכות.

מאיר שפיגלר: מעל 40%.

איתן פלג: אדוני היושב-ראש, אני אשמח לחדד את הנושא.

חיים כץ: מי ישב מול הביטוח הלאומי מנציגי הנכים?

קריאות: אנחנו, אנחנו.

חיים כץ: החקיקה הזו מקובלת עליכם?

קריאות: כן, כן.

אייל כהן: בנושא הילדים, עמותת אהב"ה צריכה - - - מול האוצר.

מאיר שפיגלר: אני נפגשתי עם כל מי שרק ביקש להיפגש מנציגי הנכים.

אוסאמה סעדי: אבל מה עם נציגי הילדים?

קטי קטרין שטרית: אלי"ן זה נציגי הילדים.

חיים כץ: הבנו, עורך דין איתן פלג, בבקשה.

איתן פלג: אני עורך הדין איתן פלג, אני מסייע ללי"ן בהתנדבות.

איתן פלג: אני רוצה ממש בקצרה להסביר: במקום שיהיה היום יום חג של העלאת קצבאות לכל הנכים, לילדים - - -

חיים כץ: מאיפה אתה יודע שזה לא יהיה?

איתן פלג: אני מדבר על המצב כרגע.

חיים כץ: אז תן תיאור מצב ובלי הפומפוזיות.

חיים כץ: אנחנו לא צריכים את זה.

איתן פלג: אדבר לעניין: אני רוצה לומר לאדוני, אין נכה קל, יש נכה קשה, קשה יותר, והכי קשה.

איתן פלג: אני מדבר כרגע על הדרגה של 100% שזה 44,000 ילדים שהם בדרגה של 100% נכות.

איתן פלג: בפעימה הראשונה, אדוני, הם קיבלו אפס,.

איתן פלג: כל הנכים.

איתן פלג: אני שמח שקיבלו 30%–40% העלאה, הילדים הנ"ל קיבלו אפס.

איתן פלג: עכשיו, באו ההורים של אותם ילדים וחיכו לבשורה בפעימה השנייה, הבשורה היא ששוב אפס.

איתן פלג: אני לא מבין איך נייר כזה הגיע לידי עריכה, איך כתבו - - - אני מבקש לתת לילדים הללו גם כסף וגם מסר שרואים אותם.

חיים כץ: מאה אחוז, תודה.

איתן פלג: עוד משפט אחד, ברשותך.

איתן פלג: גם הילדים של 50% לא מקבלים הפעם כלום, מדובר בנכים קשים, בפעם שעברה הם קיבלו 150 שקלים שזה לעג לרש.

איתן פלג: את שתי העוולות הללו חייבים לתקן.

חיים כץ: כמה ילדים כאלו יש.

איתן פלג: 20,000.

חיים כץ: אז זה עולה לכדי 30 מיליון שקלים.

חיים כץ: זה לא לעג לרש, זה לחודש.

חיים כץ: בוא, עורך דין יכול להגיד מה שהוא רוצה, אבל להביא את ה-30 ל-360 מיליון קשה.

איתן פלג: אדוני, כולם צריכים לקבל.

חיים כץ: זה משהו אחר.

חיים כץ: מנכ"ל הביטוח הלאומי, בבקשה.

מאיר שפיגלר: עורך הדין פלג אמר שלא קיבלו בשום פעימה.

מאיר שפיגלר: בפעימה הראשונה והשנייה, שבמקרה היושב-ראש היה אז שר העבודה והרווחה, דאגת בצורה נחרצת לתת לילדים את החלק מתוך סך הכול.

חיים כץ: הם קיבלו 50 מיליון.

מאיר שפיגלר: אנחנו עדיין אומרים שצריך לעשות את זה גם כעת, כנראה שזה יהיה בשנת 2021 אלא אם כן יוחלט אחרת.

חיים כץ: הצעת חוק זו לא תצא מפה היום אם כל הילדים לא יקבלו.

חוה אתי עטייה: יישר כוח, כל הכבוד.

חיים כץ: אני אומר לך, לא תצא מפה.

אוסאמה סעדי: בדיוק.

חוה אתי עטייה: אנחנו לא נאפשר.

אוסאמה סעדי: חסכת לכולנו את השאלות.

חיים כץ: אנחנו נקריא את ההצעה, אם לח"כים יהיה מה להגיד הם יגידו.

חיים כץ: סביר להניח שהאוצר מבין שגם הילדים צריכים לקבל.

אוסאמה סעדי: כבוד היושב-ראש, אנחנו מברכים על הצעת החוק הזאת.

אוסאמה סעדי: העלנו בוועדה את העניין הזה של הפעימה השנייה והשלישית.

אוסאמה סעדי: בגלל שאין תקציב אז בעלי המוגבלות לא קיבלו את מה שהיו צריכים לקבל כבר בתחילת השנה.

אוסאמה סעדי: אנחנו כבר בסוף השנה ומוטב מאוחר מאשר לעולם לא.

אוסאמה סעדי: טוב שעכשיו נותנים להם מענק של עשרה חודשים.

אוסאמה סעדי: אני הייתי אומר שאם אנחנו כבר, בשביל מה שיתנו עכשיו על עשרה חודשים.

אוסאמה סעדי: אם זה מענק, תנו להם.

אוסאמה סעדי: הנקודה העיקרית, וגם חברתנו היבא שהגישה הסתייגויות בשם הרשימה המשותפת - - -

חיים כץ: עוד לא הגענו להסתייגויות.

אוסאמה סעדי: אז אני אומר, היא הכינה את ההסתייגויות, ואתה כבר העלית את העניין הזה של הילדים הנכים.

אוסאמה סעדי: לא יעלה על הדעת, ואנחנו מסכימים - - -

חיים כץ: לא יהיה חוק אם לא יקבלו.

אוסאמה סעדי: אם הפעימות היו - - -

חיים כץ: עלי מהאוצר, למה לא משלמים הכול בפעימה אחת?

עלי בינג: שלומי, אתה רוצה להתייחס לזה?

שלומי מור: בהסדר הנכים הקודם שעוגן בחוק, בסעיף 220ב, כמדומני, נאמר שזה ייעשה בשתי פעימות.

אוסאמה סעדי: אבל - - -

חיים כץ: אוסאמה, אני אוציא אותך.

שלומי מור: אנחנו חשבנו שזה יכול להיעשות רק בפעימה אחת, אבל ארגוני הנכים רצו דווקא להקדים את התשלום.

חיים כץ: אבל למה שלא תהיה פעימה אחת באוקטובר?

שלומי מור: כיוון שהזכאות מבוססת על זכאות לתשלום גמלה.

שלומי מור: אני לא יכול היום לדעת מי יהיה זכאי בנובמבר–דצמבר.

חיים כץ: תקשיב, מי שאין לו רגל, בחודשיים האלו היא לא תגדל.

חיים כץ: מקסמום, אם אחר כך הם ילכו לעולמם אתה תדע להוריד את החודשיים, ואם יהיו נכים חדשים שייכנסו אז תדע לתת להם את החודשיים.

חיים כץ: אבל במקרו, למה פעמיים פעילות?

חיים כץ: גם לך זה יחסוך כסף, לך במהלך אחד, הם יקבלו את הכסף שנה מראש אחרי שהם קיבלו עשרה חודשים יותר מאוחר, לך זה יחסוך כסף כי תעשה פעולת מחשב אחת.

מאיר שפיגלר: זה היה ב-1 ביולי 2018 כזכור לך, איחדו את הפעימה הראשונה והשנייה.

מאיר שפיגלר: גם אז, לגבי אלה שהיו אחרי ה-1 ביולי נתנו ב-1 ביולי, ללא שום קשר למצבם לאחר מכן.

מאיר שפיגלר: הביטוח הלאומי יעשה את הכול, אם תתקבל החלטה, לאפשר להעביר את כל הסכום עבור 12 חודשים בפעם אחת.

עלי בינג: כבוד היושב-ראש, בסופו של דבר החוק נכתב ככה כי - - -

חיים כץ: אבל אנחנו לא בחוק.

עלי בינג: המחשבה הייתה לתת את המענק רק בדצמבר, כי אז יש לך את תמונת הוודאות על כל השנה.

עלי בינג: מכיוון שרצינו לתת את המענק כבר באוקטובר, אם אתה נותן אותו עכשיו שנתי זה אומר שנגיע לצורך בקיזוזים אם חס-ושלום - - -

חיים כץ: אתה שמעת מה אמר הביטוח הלאומי, כשאתה היית במערכת הביטחון היה פה מישהו אחר ברווחה.

חיים כץ: את המענק הקודם נתנו בפעם אחת.

עלי בינג: לדעתי זה יעשה בלגאן, זה יגרום לזה שאתה משלם לכולם בבת-אחת ואם יש מישהו שנפטר אתה פתאום צריך לקזז, אתה לא רוצה להגיע למקום הזה.

עלי בינג: במקום זה - - -

חיים כץ: אבל זה היה וזה עבד טוב.

עלי בינג: כבוד היושב-ראש, מה שקורה פה זה שבפעם הראשונה הם מקבלים על עשרה חודשים בסך הכול - - -

חיים כץ: כמה עולה להפעיל את המערכת בפעם השנייה?

עלי בינג: אני לא יודע לתת על זה תשובה.

חיים כץ: כמה מיליונים זה עולה?

עלי בינג: זה לא עולה מיליונים.

חיים כץ: כמה זה עולה, 20 שקלים?

עלי בינג: מאיר, אתה מקשיב?

מאיר שפיגלר: זה תפעול שוטף של המערכת.

חיים כץ: כמה עולה שורת מחשב?

מאיר שפיגלר: כבוד היושב-ראש, לא התכוננתי לשאלה כזו.

חיים כץ: עלי, אנחנו מודים לך על זה שהסכמת שזה יהיה פעם אחת.

עלי בינג: כבוד היושב-ראש, בסופו של דבר אני חושב שזה מסוג הפעמים שאתה בא לברך ויוצא מקלל.

עלי בינג: מה הבשורה פה?

עלי בינג: זה מענק לעוד חודשיים שמקבלים אותו בעוד חודשיים, עשרה חודשים גם ככה מקבלים בפעימה הראשונה.

עלי בינג: אתה תייצר בירוקרטיה וזה רק נזק.

חיים כץ: אתה מעדיף בפעם אחת או פעמיים?

אייל כהן: בפעם אחת זה עדיף, מדברים שאולי מישהו - - -

חיים כץ: - - - וזה יהיה 190 שקל החזר - - -

חיים כץ: עזוב, עזוב אותך.

חנן טל: אדוני, אני חנן טל, מנכ"ל ארגון "נכה לא חצי בן אדם".

חנן טל: הייתי רוצה להגיב על שלושה דברים: הפעימה של 2020 בצורת מענק היא לא 940 מיליון שקלים אלא מיליארד ו-24 מיליון.

חנן טל: הסיבה לכך היא בגלל שהוספנו את ה-Disregard החל מה-1 ביולי.

חיים כץ: כמה היא?

חנן טל: מיליארד ו-24 מיליון.

חנן טל: 940 מיליון ועוד 84 מיליון של ה-Disregard.

חנן טל: מכאן שלא הייתה לנו התנגדות, כי המספרים הם מעוד טובים למה שלטענתנו צריכה להיות הפעימה הבאה או מסגרת התקציב לפעימה הבאה.

חנן טל: לגבי הילדים הנכים: יש שלוש קבוצות של ילדים, 50%, 100%, 188%.

חנן טל: 188% מהווים כ - - -

חיים כץ: את הילדים גמרנו כבר.

חנן טל: אני רוצה להסביר את ההיגיון שעמד מאחורי זה.

חיים כץ: עזוב את ההיגיון, זה לא מעניין.

חנן טל: לגבי המענק בשתי פעימות: מבחינתנו חשוב יותר מכל, ואנחנו מאוחדים בזה, להעביר את הדבר הזה עוד היום.

חנן טל: אנחנו מקווים שזה יעלה להצבעה כי אם לא זה לא ייכנס לחשבון הנכים עד לסופו של החודש.

חיים כץ: אם תדבר פחות זה יעבור היום, אם תדבר יותר זה לא יעבור היום.

חנן טל: שתי הפעימות מקובלות עלינו, לפחות במתווה הזה.

חנן טל: אז הם יקבלו עוד חודשיים עוד פעימה רטרואקטיבית, זה מקובל עלינו.

חיים כץ: מר דורון, בבקשה.

יהודה דורון: אני יושב-ראש ארגון נכי הפוליו וארגון היל"ה, וחבר בהנהלת פורום ארגוני הנכים.

יהודה דורון: אני קודם כל מודה ליושב-ראש הוועדה על כך שאתה לוקח את הנושא של הילדים ופועל לכך שכולם יקבלו את אותו הסיוע.

יהודה דורון: אני מברך על כך שאתם עושים את זה, וצריך לדאוג שכל הילדים יקבלו את הסיוע, תודה רבה.

חיים כץ: מאה אחוז.

חיים כץ: נתי ביאליסטוק, בבקשה.

נתי ביאליסטוק-כהן: העיוורים מקבלים כמו כל הנכים בהסדר הזה.

נתי ביאליסטוק-כהן: אין לנו טענות למתווה שהוצג.

נתי ביאליסטוק-כהן: ככל שהוא יעבור כלשונו אנחנו מסכימים איתו.

נתי ביאליסטוק-כהן: העניין של הילדים בהחלט יש צדק, אני מזכיר שאחד הסעיפים האחרונים בחוק אומר שהאוצר ישפה ב-940 מיליון שקלים.

נתי ביאליסטוק-כהן: אם האוצר יכול לשפות ביותר זה מבורך, אם לא, ורוצים להוסיף לילדים, יכול להיות שלביטוח הלאומי יש את האפשרות.

חיים כץ: אתה אל תדאג לאוצר, אמרת את מה שאמרת, תודה רבה.

חיים כץ: עלי, אנחנו הולכים על מענק אחד.

עלי בינג: אני מציע שלא, זה רק יעשה סיבוך.

עלי בינג: היושב-ראש, ברשותך - - -

חיים כץ: לך לגורמים שלך ודבר איתם, אנחנו הולכים על מענק אחד.

אייל כהן: אבל אם מענק אחד יעכב את התשלום זה לא טוב.

אייל כהן: אנשים די לחוצים בכסף בגלל הקורונה.

חיים כץ: סליחה, תן לי לנהל את הדיון.

אייל כהן: שלא יעכב את המענק.

חיים כץ: תן לי לנהל את הדיון איך שאני חושב שצריך לנהל אותו.

חיים כץ: אלכס פרידמן, בבקשה.

אלכס פרידמן: בוקר טוב, אלכס פרידמן, יושב-ראש עמותת "נכה לא חצי בן אדם".

אלכס פרידמן: חנן אמנם התייחס אבל אני רוצה להבהיר: בנושא של הילדים, שלא יראה כאילו פספסנו את הילדים, אין מצב כזה.

אלכס פרידמן: 50% קיבלו בפעם הקודמת, הצעת הצוותים המקצועיים הייתה לתת תוספת משמעותית בדרגות הגבוהות, זה מה שעשינו וגם, להבנתנו, שר האוצר כן מתכוון לתת לכל הילדים.

אלכס פרידמן: זו נקודה חשובה שחשוב להבהיר אותה.

אלכס פרידמן: בפעם הראשונה יושבים כאן מאוחדים כל ארגוני הנכים.

אלכס פרידמן: מי כמוך יודע כמה זה לא פשוט.

אלכס פרידמן: אנחנו מברכים על החוק הזה, עבדנו עליו בשיתוף פעולה.

אלכס פרידמן: חשוב ביותר עבורנו שהוא יעבור היום.

אלכס פרידמן: אנחנו פונים אליך כדי שזה יקרה.

אלכס פרידמן: נקודה אחת שכן מדאיגה אותנו, ושיתפתי גם את עלי בינג, חשוב לנו שהמענק הזה יהפוך להסדר קבע ברגע שיעבור תקציב 2020, תודה רבה.

חיים כץ: בשבי ל לסיים את הסגה הזו יש לי שתי בקשות ממך, עלי.

חיים כץ: אתה יכול לצאת ולדבר עם הממונים עליך, נעצור את הדיון לצורך כך, כולם רוצים לגמור את זה היום.

חיים כץ: 64,000 ילדים לא מקבלים, 10,000 ילדים מקבלים.

חיים כץ: אני רוצה שכל ילד יקבל מענק של 1,000 שקלים על השנתי, אני רוצה את הכול במענק אחד.

מאיר שפיגלר: יש פה שתי דרגות אבל, אדוני.

חיים כץ: כולם יקבלו אותו דבר, כל אחד יקבל 1,000 שקלים.

עלי בינג: אנחנו זקוקים להפסקה של כמה דקות.

חיים כץ: נצא להפסקה.

חיים כץ: אני מחדש את הישיבה, צהריים טובים לכולם.

חיים כץ: אנחנו לא מצליחים בכל דבר, חלק הבאנו וחלק לא הבאנו אני רוצה להבהיר ש-1,000 השקלים לילד שביקשתי הוא מעבר לכל ההסכמות.

חיים כץ: כל מה שסיכמו שילד יקבל הוא יקבל, הוא לא יקבל את ה-1,000.

חיים כץ: את ה-1,000 שקלים יקבל כל ילד שהיה אמור לקבל אפס.

חיים כץ: זה עולה לסך כללי של 64 מיליוני שקלים.

איתן פלג: אדוני, זה נמוך מאוד.

חיים כץ: סליחה, אדוני, אני לא זוכר שקיבלת רשות דיבור.

איתן פלג: אבל אני חייב להגיד לך את זה.

איתן פלג: אני באתי לפה בשם 66,000 ילדים - - -

חיים כץ: סלח לי, אדוני עורך הדין, אתה לא בשכונה.

איתן פלג: זה לא שכונה.

חיים כץ: אתה לא תדבר אם לא תקבל רשות דיבור.

איתן פלג: אני מבקש את זכות הדיבור.

חיים כץ: לא תקבל.

איתן פלג: נו, אז מה, אז למה באתי?

חיים כץ: אתה רוצה שאני אוציא אותך?

איתן פלג: אני חייב להגיד לך את זה, 66,000 - - -

חיים כץ: איפה הביטחון?

חיים כץ: תבקשו ממנו לצאת.

חיים כץ: אמרת את מה שאמרת, זה בסדר.

חיים כץ: מה שלא הצלחנו להבין, מה שהאוצר לא רצה לתת לנו או לא יכול היה לתת לנו – זה את הכול בפעימה אחת.

חיים כץ: אז זה יבוא בשתי פעימות, אחת תהיה ב-28 באוקטובר 2020 עבור עשרה חודשים.

חיים כץ: ובדצמבר 2020 תועבר הפעימה השנייה עבור נובמבר–דצמבר 2020.

חיים כץ: הילדים יקבלו 1,000 שקל.

חיים כץ: הילדים שסוכם איתם יקבלו מה שסוכם.

מאיר שפיגלר: זה 66 מיליון שקלים.

חיים כץ: זה נראה לי נחמד וטוב.

חיים כץ: כל ילד יקבל את ה-1,000 שקלים לפי הפעימות.

חיים כץ: ב-28 הוא יקבל את החלק היחסי, ובדצמבר הוא יקבל את החלק היחסי.

חיים כץ: בחוץ, עלי, רצית להסביר לי שזה לא ישפיע כשכר, שלא יהיו על זה הפרשות.

עלי בינג: לא, זה משהו אחר.

עלי בינג: אני מציע שנעשה את ההקראה ואז נדבר על הפרטים השונים.

חיים כץ: בסדר גמור.

חיים כץ: היועצת המשפטית של הוועדה תקרא את הנוסח.

איימן עודה: כל הכבוד, זה לא קורה כל פעם שאחד מהליכוד אני לא יכול לערער עליו מהבחינה החברתית.

חיים כץ: אני חושב שבוועדה הזו חבריך לרשימה לא הצביעו נגד משהו.

איימן עודה: זה קצת בעייתי, אבל כל הכבוד לך.

היבה יזבק: נמנעים כן, להצביע נגד לא, אתה מביא תוצאות שאי-אפשר להתנגד גם אם אנחנו רוצים.

איימן עודה: כל הכבוד, יישר כוח.

חיים כץ: לפני שנעבור להקראה, אמרתי שאתן לאחד ההורים לדבר, רון נוטקין, בבקשה, שלוש דקות לרשותך.

רון נוטקין: תודה, אדוני היושב-ראש, לי קוראים רון ואני אבא לילד בין ארבע על הרצף האוטיסטי.

רון נוטקין: לילד שלי יש "רק" 100% נכות.

רון נוטקין: למה אני מדגיש את זה?

רון נוטקין: אני אספר לכם סיפור קטן ואחזיר אתכם לסגר הראשון: אין דבר כזה למידה מרחוק ושלא יספרו לכם סיפורים.

רון נוטקין: אין דבר כזה טיפולים מרחוק ושלא יספרו לכם שאפשר לעשות את זה דרך המחשב.

רון נוטקין: הבן שלי מלווה על ידי קלינאית תקשורת פרטית החלק מיום האבחון שארע לפני יותר משנתיים.

רון נוטקין: בתקופת הסגר הראשון החלטנו לתגבר את הטיפול ולבצע ארבעה טיפולים בשבוע.

רון נוטקין: המחיר הוא כמעט 13,000 שקלים בשלושה חודשים.

רון נוטקין: זה היה שווה כל שקל, השדרוג שהבן שלי עבר מבחינת דיבור ושפה היה עצום, יחד עם העבודה המאומצת בבית וקלינאית שהתברכנו בה.

רון נוטקין: זו העבודה שהורים לילדים על הרצף צריכים לעשות.

רון נוטקין: כמו שאתם יודעים, בשבוע שעבר החליטה הממשלה להעניק מענקים למקבלים קצבאות הנכות, קצבאות לבעלי מוגבלויות.

רון נוטקין: עם זאת, בהחלטה מעוררת מחלוקת, בלשון המעטה, החליטה הממשלה להותיר בחוץ ילדים עם 50% נכון ו-100% נכות ובהם הבן שלי.

רון נוטקין: מה שנעשה כאן מהווה הפליה בין בעלי מוגבלויות, פשוטו כמשמעו.

רון נוטקין: שר האוצר ישראל כץ ושר הרווחה איציק שמולי הבטיחו לי באופן אישי שהילדים הללו יכללו במסגרת החקיקה בכנסת, כולל בהעברת החוק בקריאה הראשונה.

רון נוטקין: המליאה אישרה את הקריאה הראשונה בשבוע שעבר ולמרבה הפלא הילדים האלה לא נכללו.

רון נוטקין: למה זה קורה?

רון נוטקין: ישנם כמה ארגונים של בעלי מוגבלויות במדינת ישראל.

רון נוטקין: הם אלה שניהלו את המשא ומתן מול האוצר.

רון נוטקין: חלקם יושבים כאן ולכולם אני רוחש כבוד.

רון נוטקין: אבל אני חייב לומר שהם לא מייצגים את הבן שלי ואף אחד לא מינה אותם לייצג את הבן שלי.

רון נוטקין: גם ארגונים אלו וגם הממשלה הפלו בעלי מוגבלויות.

רון נוטקין: אתם פשוט השתגעתם בהחלטה שלכם.

חיים כץ: תודה רבה, שמענו את דבריך, הבעת אותם בצורה ברורה.

חיים כץ: נעבור להקראה.

רון נוטקין: תודה.

יעל סלנט: כמו שנאמר כאן כמה פעמים, מדובר בהוראת שעה.

יעל סלנט: ההעלאה הזו היא רק לחודשים ינואר–דצמבר 2020, לא מדובר בהעלאה קבועה.

יעל סלנט: החל מינואר 2021, אם יגיע תיקון זה מבורך ואם לא – הקצבאות תהיינה כמו שהיה בעבר לפני התיקון.

יעל סלנט: כלומר, אם אדם זכאי גם לקצבת נכות וגם לשר"מ, הוא יקבל את שתי התוספות ויכפילו את זה במספר חודשי הזכאות שלו באותה השנה.

יעל סלנט: אם הוא שהה במוסד באחד מהחודשים אז הסכום הזה יפחת.

יעל סלנט: בתיקון מספר 200 נתנו גם למי ששוהה במוסדות, אבל כאן לא נתנו את ההטבה הזו למי ששוהה במוסדות.

יעל סלנט: הווי אומר שהסכומים הם מצטברים.

יעל סלנט: נמשיך בהקראה:

יעל סלנט: זאת אומרת שזה מחליף את הפעימה של שנת 2020.

יעל סלנט: אני רוצה להבהיר לפרוטוקול: כמובן שמי שנקבעה זכאותו לאחת מהגמלאות שמפורטות בתוספת בהמשך, כי אפשר להגיש גמלה רטרואקטיבית שנה, כמובן שהמענק הזה ישולם לו.

יעל סלנט: זה מענק שצמוד לגמלה, ואז הוא ישולם במועד שתשולם הגמלה.

יעל סלנט: נמשיך בהקראה:

עלי בינג: זה צריך להיות מתוקן, יש להוסיף לסכום הנקוב עוד 67 מיליון שקלים כי יש 67,000 ילדים.

חיים כץ: אז נוסיף 67 מיליון.

חיים כץ: ביחד יוצר מיליארד ושבעה מיליון שקלים.

יעל סלנט: אוקיי, אז זה התיקון שנכניס : "(ה) אוצר המדינה ישפה את המוסד על ההוצאות שהוציא לתשלום מענקים חד־פעמיים לפי סימן זה, עד לסכום של מיליארד ושבעה מיליון שקלים חדשים.

יעל סלנט: ".

יעל סלנט: עכשיו אנחנו נסביר מה מקבל כל אחד, לפנינו הלוח שמפרט זאת:

חיים כץ: לשמחתנו אין הרבה ילדים שעונים להגדרה האחרונה.

יעל סלנט: זה גם ילדים וגם מבוגרים.

מאיר שפיגלר: 408 ילדים.

טלי ארפי: אני רוצה להציג את התיקון שאנחנו מבקשים להכניס.

עלי בינג: חשוב לי להעיר שגם שר האוצר אמר שמבחינתו כל הילדים צריכים לקבל ולכן אנחנו הצטרפנו להצעת היושב-ראש.

חיים כץ: אני שמח שהצטרפתם להצעה.

טלי ארפי: - - - של חוק הביטוח הלאומי מאפשר לאוצר ולביטוח הלאומי להיקשר בהסכם ולתת הטבות שלא ניתנות דרך קבע לפי חוק הביטוח הלאומי.

טלי ארפי: באופן רגיל, אם לא נקבעת הוראה אחרת, כל תשלום לפני ההסכם אמורים לראות אותו כהכנסה.

טלי ארפי: ואז יכול להיווצר מצב שבו אנשים שאולי יהיו זכאים להבטחת הכנסה או להטבות אחרות שמותנות במבחני הכנסה, תשלום המענק ישלול מהם את אותן ההטבות.

טלי ארפי: כדי להימנע ממצב כזה, ומאחר שבכוונת הממשלה להביא בקרוב הסכמים שניתנים בשל משבר הקורונה, אנחנו רוצים להכניס הוראה לחוק שתאמר שכל מענק או תשלום שישתלם לפי סעיף 9 בשל משבר הקורונה לא ייחשב כהכנסה אלא אם כן נקבע אחרת בהסכם.

חיים כץ: מצוין.

טלי ארפי: אקריא את התיקון ואם יהיה צורך בתיאום נוסח נעשה זאת.

טלי ארפי: אציין גם שמאחר שהחוק הזה שהבאנו הוא הוראת שעה, אז התיקון שאנחנו מבקשים להכניס הוא תיקון קבע.

טלי ארפי: צריך יהיה להעביר את זה בנוסח.

יעל סלנט: טלי, אם כל ההוראות שקשורות - - -

היבה יזבק: מה לגבי 112% נכות?

היבה יזבק: איפה זה?

חיים כץ: את יצאת החוצה, היא קראה זאת.

היבה יזבק: דרגה 112%, זה לא נמצא.

יעל סלנט: 112% זה מה שבפרט 4 פסקה 1.

היבה יזבק: ניקוד 8–9 זה 112%?

טלי פלוסקוב: במצב הקיים.

חיים כץ: זה 490 שקלים.

יעל סלנט: אולי הביטוח הלאומי יכול להסביר זאת יותר טוב.

היבה יזבק: כן, שלא נפספס אותם.

טלי ארפי: אנחנו נעשה את זה כהוראת שעה.

חיים כץ: הקריאי את זה.

טלי ארפי: "בחוק הביטוח הלאומי, בסעיף 406, לאחר סעיף זה יבוא: ג.

טלי ארפי: מענקים שישולמו לפי הסכמים שנערכו לפי הוראת סעיף 9 בשל ההשפעות הכלכליות של נגיף הקורונה החדש, לא ייחשבו כהכנסה לעניין - - - אלא אם כן נקבע אחרת בהסכם".

טלי פלוסקוב: אז זה רק לגבי התוספת - - -

חיים כץ: מאיר, היא רוצה לשאול אותך שאלה, תתרכז.

היבה יזבק: אני רוצה לברר לגבי אחוז הנכות של 112, איפה זה נכלל בדרגות?

היבה יזבק: זה בין 8 ל-9 או 5–9?

שלומי מור: זה באי-תלות של 8–9 נקודות.

שלומי מור: זו הדרגה החדשה של 112%.

היבה יזבק: אז הם גם נכללים בתוך המענקים?

שלומי מור: כן.

מאיר שפיגלר: זו דרגה חדשה שהוכנסה.

חיים כץ: איתן פלג, בבקשה.

איתן פלג: נכון להיום יש דרגת תלות לילד נכה שנקראת "ילד שתלוי במידה רבה בעזרת הזולת" מדובר על 5–9, זאת אותה הדרגה.

איתן פלג: 5–9 זקוק לעזרה רבה.

איתן פלג: עכשיו במקום לעשות את הדרגה של 112 לכל הדרגה הזו של 5–9, חתכו אותה ונתנו רק ל-8–9.

איתן פלג: וגם מחילים את זה רטרואקטיבית.

איתן פלג: עכשיו, ילד שקיבל 7, האבא לא ערער, כי 7 זה כמו 9.

איתן פלג: עכשיו אומרים לו שרטרואקטיבית הוא לא יקבל אבל 8 כן יקבל.

איתן פלג: לדעתי זה תיקון לא נכון וגם מוחל רטרואקטיבית ופוגע בילדים.

איתן פלג: צריך להחיל את זה לגבי 5–9.

חיים כץ: בסדר גמור, דבריך נשמעו ונרשמו בפרוטוקול.

חיים כץ: כשנדון בתיקונים נדון בזה.

חיים כץ: אי-אפשר לדון בהכול.

היבה יזבק: אני עוד לא הצגתי את ההסתייגויות.

חיים כץ: הסתייגויות בפועל?

חיים כץ: את רוצה שנקריא אז נקריא.

יעל סלנט: באמת ניתן מענה חלקי לדברים שהעלית.

יעל סלנט: מבחינת ההסתייגויות ששלחה חברת הכנסת היבא יזבק בשם הרשימה המשותפת, ההסתייגות הראשונה נוגעת לנושא של תלות הילדים.

יעל סלנט: כאן, בנוסח הצעת החוק, מדובר רק בילדים שמקבלים 8–9 נקודות במבחן התלות.

יעל סלנט: ברשימה המשותפת מבקשים שזה לא יהיה 8–9 אלא 5–9.

חיים כץ: כך ביקש גם עורך הדין פלג.

חיים כץ: נצביע על הסתייגות מספר 1 של חברת הכנסת יזבק בשם הרשימה המשותפת.

חיים כץ: מי בעד?

חיים כץ: מי נגד?

חיים כץ: מי נמנע?

חיים כץ: בעד – 1

חיים כץ: נמנעים – אין לא אושר.

חיים כץ: ההסתייגות לא נתקבלה.

יעל סלנט: ההסתייגות השנייה נוגעת לקבוצה - - -

חיים כץ: אנחנו נעשה את זה בהמשך, אלא אם את רוצה לדבר על זה במליאה.

חיים כץ: נגיד שזה עובר במליאה ומגיע שוב לפה, הם לא יקבלו את הכסף שלהם בחודש זה.

אייל כהן: חברת הכנסת, חשוב לנו שזה יעבור היום.

היבה יזבק: גם לי מאוד חשוב, אני לא רוצה לעכב את זה.

חיים כץ: הכול בסדר, תעלי את זה במליאה.

יעל סלנט: עוד הסתייגות של חברת הכנסת יזבק בשם הרשימה המשותפת.

יעל סלנט: אותה קבוצה של 64,000 ילדים.

יעל סלנט: היא מציעה לתת להם בשתי מדרגות.

יעל סלנט: מי שהוא 100% מקצבת יחיד מלאה יקבל 326 שקלים חדשים, ומי שהגמלה שלו היא 50% מקצבת נכות מלאה יקבל 163 שקלים חדשים.

חיים כץ: אז הם קיבלו 1,000 שקלים מענק.

היבה יזבק: אז לא נצביע על זה.

יעל סלנט: חשוב להבהיר שזה 1,000 לשנה.

היבה יזבק: אז אני כן רוצה להצביע על ההסתייגות.

יעל סלנט: לפי מה שאני מבינה מהמוסד לביטוח לאומי, ההסתייגות הזו היא הסתייגות תקציבית.

חיים כץ: היא תעבור למליאה ונצטרך להעביר את זה בתקציב.

חיים כץ: נצביע על ההסתייגות מספר 2 של חברת הכנסת היבא יזבק והרשימה המשותפת.

חיים כץ: מי נגד?

חיים כץ: מי בעד?

חיים כץ: לא אושר.

חיים כץ: ההסתייגות לא נתקבלה.

יעל סלנט: אני רוצה להגיד משהו לגבי הצעת טלי ארפי מהאוצר.

יעל סלנט: היא ביקשה שלא יראו במענקי הקורונה כהכנסה.

יעל סלנט: דבר ראשון: אלו הסכמים שעוד לא באו לעולם, הם עוד לא נכתבו ואנחנו לא יודעים על מה מדובר, הם לא הובאו בפני הוועדה.

יעל סלנט: חוק הביטוח הלאומי אמור להגיע לשולחן הוועדה, אז נבדוק באלו הסכמים מדובר.

יעל סלנט: בתיקון הבא שנעשה לחוק הביטוח הלאומי, כנראה בשבוע הבא, אז התיקון הזה יעלה כשנדע על מה אנחנו מדברים ולא נחוקק בעלמא.

טלי ארפי: להיפך, אם הייתי רוצה רק לייחד את זה למענקים שיגיעו אז אני מבינה, אבל אנחנו עושים פה הוראה שאומרת שכל המענקים שיגיע לוועדה לא ייחשבו כהכנסה.

טלי ארפי: אנחנו באים להיטיב.

טלי ארפי: אם לא נעשה את זה - - -

חיים כץ: תכניסי את זה עכשיו, זה טוב לנו, זה טוב לציבור.

יעל סלנט: אז זה כהוראת שעה עד יוני 2021 כמו כל הצעת החוק.

טלי ארפי: אכן, עד ה-30 ביוני.

חיים כץ: מי בעד הצעת החוק כפי שהוקראה, ירים את ידו.

חיים כץ: אושר.

חיים כץ: תודה רבה.

חיים כץ: החוק אושר להכנה לקריאה שנייה ושלישית, אני מקווה שיעבור במליאה.

חיים כץ: הישיבה נעולה.